Nariadenie Komisie (ES) č. 1252/2001
z 26. júna 2001,
ktorým sa mení a dopĺňa nariadenie (EHS) č. 1445/76 špecifikujúce rôzne odrody Lolium perenne L.
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2358/71 z 26. októbra 1971 o spoločnej organizácii trhu s osivom [1], zmenené a doplnené nariadením Komisie (ES) č. 2371/2000 [2], a najmä jeho článok 3 (5),
keďže:
(1) Nariadenie Komisie (EHS) č. 1445/76 [3], zmenené a doplnené nariadením Komisie (ES) č. 1389/2000 [4], uvádza odrody Lolium perenne L. vysokoodolné, neskoré alebo poloneskoré a Lolium perenne L. nízkoodolné, poloneskoré, poloskoré alebo skoré v zmysle ustanovení prijatých podľa článku 3 nariadenia (EHS) č. 2358/71.
(2) Posledné znenie nariadenia (EHS) č. 1445/76 potvrdilo, že osivá niektorých odrôd Lolium perenne L. nie sú viac na trhu, zatiaľ čo potvrdené osivá iných odrôd sa objavili na trhu a budú predávané prvýkrát v marketingovom roku 2001/02. Takisto uplatňovanie klasifikačných kritérií pre niektoré odrody Lolium perenne L. mali za výsledok ich začlenenie do jedného z horeuvedených zoznamov. Je preto potrebné následne zmeniť a doplniť prílohy k nariadeniu (EHS) č. 1445/76.
(3) Opatrenia stanovené v tomto nariadení sú v súlade so stanoviskom Riadiaceho výboru pre semená,
PRIJALA TOTO NARIADENIE:
Článok 1
Prílohy I a II k nariadeniu (EHS) č. 1445/76 sa týmto nahrádzajú prílohami k tomuto nariadeniu.
Článok 2
Toto nariadenie nadobúda účinnosť 1. júla 2001.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 26. júna 2001